'n Mens maak nie goeie wyn van slegte druiwe nie – nuwe wynmaker op Quoin Rock – Wyn-SA
Opperman se passie vir wyn het reeds op skool begin waar hy die eerste keer kennis gemaak het met die "nektar van die gode" en het later gelei tot 'n BSc-graad in wingerdbou en wynkunde wat hy aan die einde van 2005 aan die Universiteit Stellenbosch verwerf het. Sy wynreis het hom later na sommige van Suid-Afrika se top produsente geneem, asook na Kalifornië se bekende Sonoma-wynstreek en Bordeaux in Frankryk.
Opperman sê dat 'n mens nie goeie wyn van slegte druiwe kan maak nie, terwyl druiwe van hoogstaande gehalte die wynmaker in staat stel om wonderwerke in die kelder te skep, "en dis my missie".
Wat die Quoin Rock Red Blend 2015 betref, beskryf hy die wyn as watertandlekker, "'n wyn met komplekse lae donker vrugte, vanielje-eikehout, kakao en 'n titsel potloodskaafsels tipies van die cab-kultivar. Dis 'n groot, gestruktureerde dog elegante mondgevoel wat net aanhou gee. 'n Pragtige uitdrukking van die nuwe-wêreldse prominente vrugte en die ou-wêreldse elegansie." Hierdie keldertrots is slegs by die proelokaal en aanlyn beskikbaar teen R600 per bottel.